जिसे मिला है एयर इंडिया से 220 विमानों का ऑर्डर, इसी के विमान से गिराया गया था पहला एटम बम
Boeing Aircraft Company Interesting Facts - बोइंग रेवेन्यू और मार्केट कैप के हिसाब से अपनी राइवल फ्रांसीसी कंपनी एयरबस से काफी आगे है। बोइंग अभी अपने इंडिया प्रेसिडेंट सलिल गुप्ता के बयान की वजह से चर्चा में है।
दुनिया में प्लेन बनाने वाली सबसे बड़ी कंपनी...बोइंग। मौजूदा समय में जिसके 10 हजार विमान दुनियाभर के आसमान में उड़ रहे हैं। कंपनी जो कमर्शियल प्लेन बनाने के अलावा सैन्य लड़ाकू विमान, सैटेलाइट और लॉन्च सिस्टम भी बनाती है।
बोइंग रेवेन्यू और मार्केट कैप के हिसाब से अपनी राइवल फ्रांसीसी कंपनी एयरबस से काफी आगे है। बोइंग अभी अपने इंडिया प्रेसिडेंट सलिल गुप्ता के बयान की वजह से चर्चा में है। उनका कहना है कि अगले 20 सालों में भारत को 31 हजार पायलट्स की जरूरत पड़ेगी।
आज मेगा एम्पायर में जानिए 150 से ज्यादा देशों को अपने विमान बेचने वाली बोइंग की कहानी… 
राइट ब्रदर्स से प्रेरित होकर 107 साल पहले बनी थी- बोइंग
साल 1903 में जब राइट ब्रदर्स ने पहला विमान आसमान में उड़ाया। ठीक इसी वक्त अमेरिकी बिजनेसमैन विलियम ई. बोइंग के मन में प्लेन बनाने वाली कंपनी का ख्याल आया। 1916 में विलियम ई. बोइंग ने एयरो प्रोडक्ट्स नाम से अमेरिका में कंपनी बनाई।
एक साल के अंदर ही 1917 में पहला प्लेन बना दिया और कंपनी का नाम बदलकर बोइंग कर दिया। ये वो समय था जब वर्ल्ड वॉर-1 की शुरुआत हो चुकी थी। इस समय अमेरिका, यूरोप- ब्रिटेन और जर्मनी के मुकाबले प्लेन टेक्नोलॉजी में काफी पीछे था। वर्ल्ड वॉर के कारण प्लेन की डिमांड बढ़ी। फिर इसी समय कंपनी को प्लेन तैयार करने के 50 ऑर्डर मिले और यहीं से शुरू हुआ बोइंग का आसमानी सफर।
हिरोशिमा-नागासाकी पर एटम बम बोइंग के प्लेन से ही गिराया गया 
वर्ल्ड वॉर-1 में बोइंग का काम जम गया तो इसने अपने प्रोडक्शन को बढ़ा दिया। फिर आया साल 1945 और तारीख 6 अगस्त। ये वही दिन है, जब जापान के हिरोशिमा पर पहला एटम बम गिराया था। ये बम जिस प्लेन से गिराया गया उसका नाम था, एनोला गे। जो बोइंग का बी-29 सुपरफोट्रेस प्लेन था। इसी प्लेन के जरिए नागासाकी पर भी तीन दिन बाद एक और एटम बम गिराया गया।
उस समय बोइंग बी-29 सुपरफोर्ट्रेस दुनिया का सबसे हाइटेक प्लेन था। इसमें कई नए फीचर्स थे, जिनमें बंदूकें भी शामिल थीं, जिन्हें रिमोट से फायर किया जा सकता था। ये प्लेन तब 220 मील प्रति घंटे की रफ्तार से 30,000 फीट तक की ऊंचाई तक जाने में सक्षम था। फिलहाल बोइंग बी-29 सुपरफोर्ट्रेस एनोला गे को अमेरिका के एयर एंड स्पेस म्यूजियम में रखा गया है।
करीब आठ दशकों से भारत में मौजूद है बोइंग 
भारत में भले ही 4% लोग ही हवाई यात्राएं करते हैं, लेकिन घरेलू उड़ानों के मामले में दुनिया के तीसरे सबसे बड़े बाजार भारत में एयर ट्रैवल बढ़ रहा है। ताजा आंकड़ों के मुताबिक 2022 में घरेलू यात्रियों का ट्रैफिक (2021 के मुकाबले) 47% बढ़ गया है।
107 साल पुरानी बोइंग भारत में करीब आठ दशकों से मौजूद है। वैसे तो भारत में सबसे ज्यादा फ्रांसीसी कंपनी एयरबस के प्लेन इस्तेमाल होते हैं। एक तरफ जहां भारतीय एयरलाइंस के पास 478 एयरबस हैं। वहीं दूसरी ओर 135 विमान बोइंग के हैं। जल्द ही 220 बोइंग प्लेन भारत आने वाले हैं। हाल ही में एयर इंडिया की हुई इस नई डील के बाद बोइंग विमानों की संख्या और बढ़ने वाली है।
रोचक: बोइंग का 7 नंबर कनेक्शन
दुनियाभर में कमर्शियल बोइंग प्लेन के नाम सात नंबर के साथ शुरू और खत्म होते हैं। इसके पीछे एक रोचक किस्सा है…साल 1945 की बात है। बोइंग ने अपना पहला कमर्शियल जेट बनाया था। नाम रखा था- 700। सब ठीक था बस नाम मार्केटिंग टीम को पसंद नहीं आया।
काफी तामझाम के बाद तय हुआ कि इसका नाम रहेगा बोइंग- 707….। मार्केटिंग ने तर्क दिया कि यह नाम जल्दी से याद होगा और सुनने में भी पिछले नाम से ज्यादा रोचक है। और फिर 7X7 वाला फॉर्मूला बोइंग का हिस्सा बन गया।
बोइंग की सबसे ज्यादा कमाई प्लेन से नहीं बल्कि डिफेंस डील से होती है
मौजूदा समय में बोइंग चार सेक्टर में कमाई करती है। इसमें कमर्शियल एयरप्लेन्स, डिफेंस-स्पेस एंड सिक्योरिटी, ग्लोबल सर्विस और बोइंग केपिटल शामिल है। कमर्शियल प्लेन्स में बोइंग फिलहाल नेक्स्ट जेनरेशन 737, 737 मैक्स, 747-8, 767, 777, 777X, 787, फ्राइटर्स और बिजनेस जेट्स बनाती है।
बोइंग की सबसे ज्यादा कमाई प्लेन बेचने से नहीं, बल्कि डिफेंस डील से होती है। यह दुनिया की तीसरी बड़ी डिफेंस कॉन्ट्रैक्टर है। यह सैटेलाइट, रॉकेट, टेलीकम्युनिकेशन डिवाइस और मिसाइल भी बनाती है। वैसे वॉशिंगटन स्थित बोइंग की एवरेट फैक्ट्री दुनिया की सबसे बड़ी मैन्युफेक्चरिंग बिल्डिंग है। 98.3 एकड़ में फैली इस फैक्ट्री में 1967 में बोइंग का प्रोडक्शन शुरू हुआ था।
विवादों से भी बोइंग का गहरा नाता 
समय के साथ बोइंग सफलता की सीढ़ियां तो चढ़ती गई, लेकिन इसके साथ विवाद भी जुड़ते गए। दुनिया में बोइंग के कई विमान हादसे की वजह बने। बोइंग का 737 मैक्स मॉडल सबसे ज्यादा विवादों में रहा।
2018 में इंडोनेशिया और 2019 में इथोपिया में विमान हादसों में 346 लोगों की मौत हुई। इन घटनाओं के बाद 737 मैक्स विमान करीब 20 महीने तक उड़ान नहीं भर पाए थे। इसके बाद कंपनी ने इसके फ्लाइट कंट्रोल सिस्टम के सॉफ्टवेयर में बदलाव किए। नतीजा, 2021 में फिर से इस मॉडल की उड़ानें शुरू हुईं।
एविएशन हिस्ट्री की सबसे बड़ी दुर्घटनाओं में एक नाम बोइंग का भी है
एविएशन की हिस्ट्री में अब तक कई दुर्घटनाएं हुई। लेकिन एक दुर्घटना जिसे याद कर आज भी लोगों के दिल दहल जाते हैं वो थी- टेनेरिफ एयरपोर्ट एक्सीडेंट। तारीख थी- 27 मार्च और साल 1977। जब स्पेन के टेनेरिफ के रनवे पर दो बोइंग 747 विमान आपस में टकरा गए थे।
ये हादसा हुआ, जब पैन अमेरिकन फ्लाइट 1736 और KLM की फ्लाइट 4805 एक ही समय पर रनवे आ गई। KLM बोइंग ने टेकऑफ रन शुरू की, पर तब तक पैन अमेरिकन फ्लाइट रनवे से हटी नहीं थी। पायलट की लाख कोशिशों के बाद भी दोनों विमान आपस में टकरा गए। इस हादसे में 583 लोगों की मौत हो गई थी। ये एविएशन हिस्ट्री का वो दर्दनाक हादसा था, जिसमें पलक झपकते ही कई जिंदगियां खत्म हो गई थी।